Document ID: 32013R1409

AZ EURÓPAI KÖZPONTI BANK 1409/2013/EU RENDELETE
(2013. november 28.)
a pénzforgalmi statisztikákról
(EKB/2013/43)
AZ EURÓPAI KÖZPONTI BANK KORMÁNYZÓTANÁCSA,
tekintettel a Központi Bankok Európai Rendszere és az Európai Központi Bank Alapokmányára és különösen annak 5. cikkére,
tekintettel az Európai Központi Bank általi statisztikai információgyűjtésről szóló, 1998. november 23-i 2533/98/EK tanácsi rendeletre (1) és különösen annak 5. cikke (1) bekezdésére és 6. cikke (4) bekezdésére,
tekintettel az Európai Bizottság véleményére,
mivel:
(1)
Az Európai Központi Banknak feladatai ellátásához országspecifikus és összehasonlító pénzforgalmi statisztikákra van szüksége. A 2533/98/EK rendelet 2. cikkének (1) bekezdése előírja, hogy adatokat lehet gyűjteni a pénzforgalomra és a fizetési rendszerekre vonatkozó statisztikák területén. Ezek az adatok elengedhetetlenek a tagállami pénzforgalmi piacokon bekövetkező fejlemények azonosításához és figyelemmel kíséréséhez, valamint a fizetési rendszerek zavartalan működése előmozdításának támogatásához.
(2)
A Központi Bankok Európai Rendszere és az Európai Központi Bank Alapokmányának (a továbbiakban: a KBER Alapokmánya) 5.1. cikke előírja a nemzeti központi bankok („NKB-k”) által támogatott EKB számára, hogy vagy az illetékes nemzeti hatóságoktól, vagy pedig közvetlenül a gazdasági szereplőktől gyűjtse be a statisztikai adatokat annak érdekében, hogy elláthassa a Központi Bankok Európai Rendszerének („KBER”) feladatait. A KBER Alapokmányának 5.2. cikke előírja, hogy lehetőség szerint az NKB-knak kell végrehajtaniuk az 5.1. cikkben leírt feladatokat.
(3)
Az eurorendszer az EKB/2007/9 iránymutatásnak (2) megfelelően gyűjti a pénzforgalmi információkat. A pénzforgalmi statisztikák minőségének és megbízhatóságának javítása, valamint az adatszolgáltatói kör teljes lefedettségének biztosítása érdekében a vonatkozó információkat közvetlenül az adatszolgáltatóktól kell gyűjteni.
(4)
A pénzforgalmi információk gyűjtésére szolgáló módszertannak figyelembe kell vennie az Európai Unión belüli pénzforgalom jogi keretének fejleményeit, különösen a 2007/64/EK európai parlamenti és tanácsi irányelvet (3), a 2009/110/EK európai parlamenti és tanácsi irányelvet (4), és a 924/2009/EK európai parlamenti és tanácsi rendelet (5) 5. cikkében foglaltakat.
(5)
Helyénvaló lehet, ha az NKB-k a tényleges adatszolgáltatók körétől az EKB által meghatározott statisztikai követelmények teljesítéséhez szükséges statisztikai információkat egy szélesebb körű, az NKB-k saját felelősségi körében az uniós vagy a nemzeti joggal, vagy a bevett gyakorlattal összhangban másfajta statisztikai célokra is létrehozott statisztikai adatszolgáltatási keretrendszer részeként gyűjtik be, azzal a feltétellel, hogy ez nem veszélyeztetheti az EKB felé a statisztikai adatszolgáltatási kötelezettség teljesítését. Ez egyben csökkentheti az adatszolgáltatási terhet is. Az átláthatóság érdekében ilyen esetekben célszerű tájékoztatni az adatszolgáltatókat arról, hogy az adatgyűjtés egyéb statisztikai célokat szolgál. Meghatározott esetekben az EKB a saját kötelezettségei teljesítése érdekében támaszkodhat az ilyen, más céllal összegyűjtött statisztikai információkra.
(6)
Annak elismerése mellett, hogy az EKB által az Alapokmány 34.1. cikke szerint elfogadott rendeletek nem ruháznak jogokat és nem rónak kötelezettségeket azokra a tagállamokra, amelyek pénzneme nem az euro (a továbbiakban: nem euroövezeti tagállamok), az Alapokmány 5. cikke egyformán vonatkozik azokra a tagállamokra, amelyek pénzneme az euro (a továbbiakban: az euroövezeti tagállamok) és a nem euroövezeti tagállamokra. A 2533/98/EK rendelet (17) preambulumbekezdése emlékeztet arra a tényre, hogy a KBER Alapokmányának 5. cikke az Európai Unióról szóló szerződés 4. cikkének (3) bekezdésével együtt magában foglalja azt a kötelezettséget, amely szerint nemzeti szinten meg kell hozni és végre kell hajtani minden olyan intézkedést, amelyet a nem euroövezeti tagállamok megfelelőnek tartanak az EKB statisztikai információszolgáltatási előírásainak teljesítése céljából, valamint a statisztika területén időben meg kell tenniük az előkészületeket arra, hogy euroövezeti tagállamokká válhassanak. Ezért e rendelet rendelkezéseinek alkalmazása kiterjeszthető a nem euroövezeti tagállamok NKB-jára azáltal, hogy ezek az NKB-k egy EKB-ajánlás alapján együttműködnek az euroövezettel.
(7)
Alkalmazni kell a bizalmas statisztikai adatok védelmére és felhasználására vonatkozó, a 2533/98/EK tanácsi rendelet 8. cikkében megállapított előírásokat.
(8)
Eljárást kell létrehozni e rendelet mellékleteinek hatékony technikai módosítására, feltéve, hogy az ilyen módosítások nem változtatnak a mögöttes koncepcionális kereten és nem érintik az adatszolgáltatási terhet. Az eljárás követésekor figyelembe kell venni a KBER Statisztikai Bizottságának álláspontját. Az NKB-k és a KBER egyéb bizottságai a Statisztikai Bizottságon keresztül tehetnek javaslatokat a mellékletek ilyen jellegű technikai módosítására,
ELFOGADTA EZT A RENDELETET:
1. cikk
Fogalommeghatározások
E rendelet alkalmazásában:
a)
„adatszolgáltató” és „rezidens”: jelentése azonos a 2533/98/EK rendelet 1. cikkében foglalt meghatározással;
b)
„pénzforgalmi szolgáltatás”, „pénzforgalmi szolgáltató”, „pénzforgalmi intézmény” és „fizetési rendszer”: jelentése azonos a 2007/64/EK irányelv 4. cikkében foglalt meghatározással;
c)
„elektronikuspénz-kibocsátó” és „elektronikuspénz-kibocsátó intézmény”: jelentése azonos a 2009/110/EK irányelv 2. cikkében adott meghatározással;
d)
„fizetésirendszer-üzemeltető”: az a jogi személy, amely valamely fizetési rendszer üzemeltetéséért jogi értelemben felel.
2. cikk
Tényleges adatszolgáltatók
(1) A tényleges adatszolgáltatók a pénzforgalmi szolgáltatók (beleértve az elektronikuspénz-kibocsátókat) és/vagy a fizetésirendszer-üzemeltetők.
(2) Az adatszolgáltatókra teljes körű statisztikai adatszolgáltatási kötelezettség vonatkozik.
3. cikk
Statisztikai adatszolgáltatási követelmények
(1) A tényleges adatszolgáltatók azon tagállam NKB-jának jelentik a statisztikai információkat, amelyben az adatszolgáltató a III. mellékletben meghatározottak szerint rezidens, és figyelembe véve az I. és II. mellékletben megadott pontosításokat és fogalommeghatározásokat.
(2) Az NKB-k a nemzeti sajátosságokkal összhangban határozzák meg és hajtják végre a tényleges adatszolgáltatói kör által követendő adatszolgáltatási szabályokat. Az NKB-knak kell gondoskodniuk arról, hogy az ilyen adatszolgáltatási szabályok biztosítsák az e rendelet alapján kötelező statisztikai információk szolgáltatását, és hogy tegyék lehetővé a IV. mellékletben az adattovábbításra, a pontosságra, a koncepcióknak való megfelelésre és a revíziókra meghatározott minimumszabályok betartásának pontos ellenőrzését.
4. cikk
Eltérések
(1) Az NKB-k az adatszolgáltatókat részben vagy teljes egészében mentesíthetik az e rendeletben meghatározott adatszolgáltatási követelmények alól:
a)
pénzforgalmi intézmények esetében, amennyiben azok teljesítik a 2007/64/EK irányelv 26. cikkének (1) és (2) bekezdésében megállapított feltételeket;
b)
elektronikuspénz-kibocsátó intézmények esetében, amennyiben azok teljesítik a 2009/110/EK irányelv 9. cikkének (1) és (2) bekezdésében megállapított feltételeket;
c)
az a) és b) pontban nem említett más pénzforgalmi szolgáltatók esetében, ha azok teljesítik a 2009/110/EK irányelv 9. cikkének (1) és (2) bekezdésében, vagy a 2007/64/EK irányelv 26. cikkének (1) és (2) bekezdésében megállapított feltételeket.
(2) Az NKB-k csak akkor engedélyezhetnek eltéréseket az (1) bekezdés szerinti adatszolgáltatóknak, ha ezek az adatszolgáltatók nemzeti szinten nem járulnak hozzá a pénzforgalmi szolgáltatók minden egyes típusa tekintetében a fizetési műveletek statisztikailag jelentős lefedettségéhez.
(3) Az NKB-k mentességet engedélyezhetnek az adatszolgáltatóknak a nem MPI-kkel végzett műveletek jelentése tekintetében, amennyiben: a) a mentességben részesülő adatszolgáltatók III. melléklet 4. táblázatában meghatározott szolgáltatásainak összesített értéke nemzeti szinten nem haladja meg az 5 %-ot az egyes ilyen szolgáltatások tekintetében; és b) az adatszolgáltatási teher egyébként aránytalan lenne ezen adatszolgáltatók méretére figyelemmel.
(4) Ha egy NKB az (1) vagy a (3) bekezdés szerint mentességet engedélyez, erről az EKB-t a 6. cikk (1) bekezdése szerinti adatszolgáltatással egyidejűleg értesíti az EKB-t.
(5) Az EKB közzéteszi azon jogalanyok listáját, amelyeknek az NKB-k mentességet engedélyeztek.
5. cikk
A pénzforgalmi szolgáltatók és fizetésirendszer-üzemeltetők statisztikai célú jegyzéke
(1) Az Igazgatóság létrehozza és vezeti az e rendelet hatálya alá tartozó pénzforgalmi szolgáltatók - beleértve az elektronikuspénz-kibocsátókat és a fizetésirendszer-üzemeltetőket - jegyzékét. A jegyzék alapját képezhetik a nemzeti hatóságok felügyelete alá tartozó pénzforgalmi szolgáltatókról és fizetésirendszer-üzemeltetőkről készült jegyzékek, amennyiben azok rendelkezésre állnak.
(2) Az NKB-k és az EKB az (1) bekezdésben említett jegyzéket és annak frissített változatait az érintett adatszolgáltatók számára megfelelő módon (beleértve az elektronikus eszközök vagy az internet útján, illetve - az érintett adatszolgáltató kérelmére - nyomtatott formában) teszik hozzáférhetővé.
(3) Az (1) bekezdésben említett jegyzék kizárólag tájékoztatási célokat szolgál. Azonban ha az (1) bekezdésben említett jegyzék legutolsó hozzáférhető elektronikus változata helytelen, az EKB nem szabhat ki szankciót egyetlen olyan intézményre sem, amely nem megfelelően tett eleget adatszolgáltatási kötelezettségének, amennyiben az jóhiszeműen hagyatkozott a téves jegyzék tartalmára.
6. cikk
Határidők
(1) Az NKB-knak a III. mellékletben meghatározott statisztikai adatokat évente, a tárgyévet követő május utolsó munkanapjának végéig kell elküldeniük az EKB részére.
(2) Az NKB-k döntik el, hogy az EKB-nak történő adatszolgáltatás rájuk vonatkozó határidejének betartása érdekében mikor és milyen gyakorisággal kérik az adatokat az adatszolgáltatóktól, és erről megfelelően tájékoztatják az adatszolgáltatókat.
7. cikk
Ellenőrzés és kötelező adatgyűjtés
Az adatszolgáltatók által e rendelet szerint szolgáltatandó információk kötelező begyűjtésére, illetve azok ellenőrzésére vonatkozó jogosultságot az NKB-k gyakorolják, az EKB e jogosultságok gyakorlására vonatkozó jogának sérelme nélkül. Az NKB-k ezt a jogot különösen abban az esetben gyakorolják, ha az adatszolgáltató nem teljesíti az e rendelet IV. mellékletében az adattovábbításra, pontosságra, koncepcióknak való megfelelésre és revíziókra vonatkozó minimumszabályokat.
8. cikk
Első adatszolgáltatás
A 6. cikkben foglaltaktól való eltérésként az e rendelet szerinti első adatszolgáltatás 2015 júniusában kezdődik a 2014. naptári év második felére mint referencia-időszakra vonatkozó adatokkal (azaz 2014 júliusától).
9. cikk
Egyszerűsített módosítási eljárás
Az EKB Igazgatósága, figyelembe véve a Statisztikai Bizottság véleményét, jogosult a rendelet mellékleteiben technikai módosítások végrehajtására, feltéve, hogy az ilyen módosítások nem változtatnak a mögöttes koncepcionális kereten, és nincsenek kihatással az adatszolgáltatási teherre. Az Igazgatóság az ilyen módosításokról indokolatlan késedelem nélkül értesíti a Kormányzótanácsot.
10. cikk
Záró rendelkezés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
Kelt Frankfurt am Mainban, 2013. november 28-án.

Labels: 2
3
4